ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ αριθ. 1067/96 του Winifred EWING προς το Συμβούλιο. Διωγμοί κατά των πιστών του Μπαχάϊ στο Ιράν



Επίσημη Εφημερίδα αριθ. C 356 της 25/11/1996 σ. 0011



ΓΡΑΠΤΗ ΕΡΩΤΗΣΗ E-1067/96 υποβολή: Winifred Ewing (ARE) προς το (8 Μαΐου 1996) Θέμα: Διωγμοί κατά των πιστών του Μπαχάϊ στο Ιράν Σκοπεύει το Συμβούλιο Υπουργών να αναφέρει στην ιρανική κυβέρνηση το θέμα της παραβίασης των ανθρωπίνων δικαιωμάτων των Μπαχάϊς και ιδιαίτερα την περίπτωση του κ. Dhabihu'llah Mahrami; Κατηγορήθηκε για το έγκλημα της αποστασίας, κρίθηκε ένοχος και καταδικάστηκε σε θάνατο. Τώρα, περιμένει να εκτελεστεί. Το Συμβούλιο Υπουργών σκοπεύει να παρέμβει άμεσα για την αποτροπή της εκτέλεσης αυτής; Απάντηση 8 Μαΐου 1996) Το Συμβούλιο εξακολουθεί να ανησυχεί για την κατάσταση των πιστών του Μπαχάι στο Ιράν, ειδικότερα δε την περίπτωση του κ. Mahrami. Οι ιρανικές αρχές είναι άριστα πληροφορημένες για τις απόψεις μας. Το Συμβούλιο γνωρίζει ότι η προηγούμενη δικαστική απόφαση καταδίκης σε θάνατα του κ. Mahrami ακυρώθηκε από το ιρανικό Ανώτατο Δικαστήριο και ότι η δίκη συνεχίζεται. Το Συμβούλιο θα εξακολουθήσει να παρακολουθεί εκ του εγγύς την κατάσταση.
ΓΡΑΠΤΗ ΕΡΩΤΗΣΗ E-1607/96 υποβολή: Richard Howitt (PSE) προς την Επιτροπή (24 Iουνίου 1996)

Θέμα: Στήριξη από την Επιτροπή προς το Ευρωπαϊκό Φόρουμ Αναπηρίας και διαβουλεύσεις με αυτό

Θα μπορούσε η Επιτροπή να υποδείξει επακριβώς τις διευθετήσεις στις οποίες έχει προβεί για να παρέχει στήριξη και συμβουλές στο Ευρωπαϊκό Φόρουμ Αναπηρίας που προσφάτως έγινε ανεξάρτητο και για να εξασφαλίσει τη διεξαγωγή διαβουλεύσεων με αυτό;

Πόσες συναντήσεις προτίθεται να διοργανώσει ανάμεσα στο Φόρουμ και τους εκπροσώπους των κρατών μελών εν συγκρίσει προς τις τρεις ετησίως που διαξάγονται επί του παρόντος και ποία θα είναι η μορφή αυτών των συναντήσεων;

Πώς προτίθεται η Επιτροπή να εξασφαλίσει ότι όλες οι Γενικές Διευθύνσεις θα προβαίνουν σε διαβουλεύσεις με το Φόρουμ προτού να διατυπώσουν προτάσεις νομοθετικού περιεχομένου που άπτονται των εν λόγω θεμάτων;

Απάντηση του κ. Flynn εξ ονόματος της Επιτροπής (17 Σεπτεμβρίου 1996)

Όπως αναφέρθηκε στην πρόσφατα εγκριθείσα ανακοίνωση επί της ισότητας ευκαιριών για άτομα με ειδικές ανάγκες ((COM(96) 406 τελικό. )) η Επιτροπή ευχαρίστως δέχεται την πρόσφατη θέσπιση του νέου Ευρωπαϊκού Φόρουμ μειονεξίας, το οποίο συγκεντρώνει οργανώσεις σχετικές με την μειονεξία από όλα τα κράτη μέλη αντιπροσωπεύοντας την συντριπτική πλειονότητα των συμφερόντων των σχετικών με τα άτομα με ειδικές ανάγκες στην Κοινότητα. Το καταστατικό του υπογράφηκε από ευρωπαϊκές μη κυβερνητικές οργανώσεις (ΜΚΟ) και τα εθνικά συμβούλια που συμμετέχουν τη στιγμή αυτή στο Helios II. Το νέο Φόρουμ θα έχει την ευκαιρία να συνεργαστεί στενά με τα ευρωπαϊκά θεσμικά όργανα πριν από την ανάληψη οιασδήποτε ενέργειας. Από πλευράς της, η Επιτροπή ζητά την ενεργό συνεργασία και σε τακτική βάση συναντήσεις με το Ευρωπαϊκό Φόρουμ μειονεξίας, με σκοπό την παγίωση της συνεργασίας η οποία έχει ήδη οικοδομηθεί με ευρεία δέσμη ΜΚΟ κατά τα πρόσφατα έτη.

Για να διευκολυνθεί ο διάλογος που ξεκίνησε υπό την αιγίδα του προγράμματος Helios II η Επιτροπή προτείνει να προβλεφθεί μια κοινή συνεδρίαση τουλάχιστον άπαξ του έτους μεταξύ του Ευρωπαϊκού Φόρουμ μειονεξίας και της υψηλού επιπέδου ομάδας εκπροσώπων των κρατών μελών αναφορικά με την μειονεξία.
ΓΡΑΠΤΗ ΕΡΩΤΗΣΗ E-1425/96 υποβολή: Sιrgio Ribeiro (GUE/NGL) προς την Επιτροπή (6 Iουνίου 1996)

Θέμα: Πράξεις της γερμανικής αστυνομίας κατά πορτογάλων συνδικαλιστών

Επανειλημμένως έχουμε απευθυνθεί στην Επιτροπή λόγω της κατάστασης πορτογάλων εργατών στη Γερμανία, είτε επειδή προσελήφθησαν από πρακτορεία που ασκούν «παράνομο εμπόριο εργατικών χειρών» είτε επειδή εργάζονται με καθεστώς υπεργολαβίας, υφιστάμενοι σαφώς δυσμενείς διακρίσεις σ' ό,τι αφορά τον μισθό και υπό πλημμελείς συνθήκες ασφάλειας και υγιεινής στον χώρο εργασίας είτε, τέλος, επειδή πίπτουν θύματα βιαιτήτων εκ μέρους ξενοφόβων.

Ωστόσο, ένα πρόσφατο επεισόδιο υπερβαίνει σε σοβαρότητα τα όσα μας έκαναν κατά το παρελθόν να λάβουμε θέση. Διότι, σ' ένα πλαίσιο όπου έχει θεσμοθετηθεί η ελεύθερη κυκλοφορία εργαζομένων, προς την κατεύθυνση της οποίας επιτελούνται θετικά βήματα - με οδηγίες κατά της άνισης μεταχείρισης εις βάρος των διακινουμένων εργαζομένων, είναι απαράδεκτο υπεύθυνοι για τη βία να είναι οι ίδιοι οι φορείς της εξουσίας και, στη συγκεκριμένη περίπτωση, τα θύματα ήταν πορτογάλοι συνδικαλιστές και η πράξη τους ήταν η ενημέρωση, οι επαφές και η διαφώτιση των πορτογάλων εργαζομένων.

Στις 25 Απριλίου 1996, σε ξενοδοχείο του Μονάχου όπου είχαν καταλύσει δύο συνδικαλιστές και ένας διερμηνέας, τους πλησίασε ομάδα από δεκατρία άτομα, που παρουσιάσθηκαν ως αστυνομικοί, τρεις εκ των οποίων έφεραν στολή. Μετά την εξακρίβωση ταυτότητας «πέρασαν σε πράξεις», δηλαδή σε σπρωξίματα και σε επιθετική και χυδαία στάση και τους κατέσχον τα φωτογραφικά φίλμ και τα έγγραφα που οι συνδικαλιστές είχαν στο δωμάτιο του ξενοδοχείου.

Ερωτών την Επιτροπή εάν τελεί εν γνώσει αυτών των σοβαρών επεισοδίων και εάν δεν φρονεί ότι πρέπει να ζητήσει εξηγήσεις για το συμβάν αυτό από την κυβέρνηση του κράτους μέλους Γερμανία.

Απάντηση του κ. Flynn εξ ονόματος της Επιτροπής (15 Ιουλίου 1996)

Η Επιτροπή δεν γνωρίζει τα επεισόδια στα οποία αναφέρεται ο αξιότιμος βουλευτής.

Η κοινοτική κοινωνική πολιτική εγγυάται την αρχή της ίσης μεταχείρισης για τους διακινούμενους εργαζομένους, ενώ όσον αφορά τους αποσπασμένους εργαζομένους, εμπλουτίζεται με μια πρόταση οδηγίας ((ΕΕ C 187 της 9.7.1993. )) η οποία, στις 3 Ιουνίου 1996, αποτέλεσε αντικείμενο κοινής θέσης του Συμβουλίου. Στόχος της εν λόγω πρότασης οδηγίας είναι να εξασφαλιστεί ότι οι αποσπασμένοι εργαζόμενοι σε ένα άλλο κράτος μέλος δεν στερούνται της προστασίας που παρέχεται από ορισμένους υποχρεωτικούς κανόνες του δικαίου της εργασίας που ισχύει σε αυτό το κράτος μέλος.

Εντούτοις, στη σχετική περίπτωση, οι καταγγελίες αφορούν λιγότερο το γεγονός της μη συμμόρφωσης με τις κοινοτικές διατάξεις και περισσότερο τον τρόπο με τον οποίο οι αστυνομικοί της Γερμανίας αντιμετώπισαν τους εν λόγω συνδικαλιστές. Η Επιτροπή εκτιμά ότι κάθε πράξη βίας αποτελεί πλήγμα κατά των θεμελιωδών αξιών ή ελευθεριών που είναι κοινές στα κράτη μέλη και ότι αποτελεί υποχρέωση των αρχών, στο πλαίσιο του δικαίου και των εσωτερικών πρακτικών των κρατών μελών, και λαμβανομένης υπόψη της ιδιαιτερότητας των εν λόγω καταστάσεων, να εξασφαλίζουν το σεβασμό αυτών των θεμελιωδών αξιών ή ελευθεριών που αποτελούν τη βάση κάθε κράτους δικαίου.
ΓΡΑΠΤΗ ΕΡΩΤΗΣΗ E-1570/96 υποβολή: Roberto Mezzaroma (UPE) προς την Επιτροπή (24 Ιουνίου 1996)

Θέμα: Απόρριψη των γονέων

Πρόσφατα, στην Ιταλία, από τα μέσα ενημέρωσης έγινε γνωστό ότι τα παιδιά έχουν τη δυνατότητα να αποτείνονται σε δικαστή για να αλλάξουν τους γονείς τους, με την δικαιολογία ότι οι γονείς τους τα κακομεταχειρίστηκαν.

1. Τί μέτρα μπορεί να λάβει η Επιτροπή για να αποτρέψει τη διάδοση αυτής της πρακτικής στα κράτη μέλη της Ευρωπαϊκήε Ένωσης;

2. Δεν θεωρεί σκόπιμη η Επιτροπή την επεξεργασία μιας ευρωπαϊκής ρυθμίσεως που να καθορίζει τα δικαιώματα τόσο των ανηλίκων όσο και των γονέων τους;

Απάντηση του κ. Flynn εξ ονόματος της Επιτροπής (29 Ιουλίου 1996)

Η Κοινότητα δεν είναι αρμόδια να ρυθμίσει τα δικαιώματα των ανηλίκων και των γονέων στα κράτη μέλη. Οι ενέργειες στον τομέα αυτόν περιορίζονται στην ανταλλαγή πληροφοριών και καλών πρακτικών.

Όλα τα κράτη μέλη έχουν υπογράψει τη σύμβαση των Ηνωμένων Εθνών για τα δικαιώματα του παιδιού και εναπόκειται στα κράτη αυτά να εξασφαλίζουν την εφαρμογή της όπου υπάρχει ανάγκη.
ΓΡΑΠΤΗ ΕΡΩΤΗΣΗ E-1424/96 υποβολή: Bartho Pronk (PPE) και Leen van der Waal (EDN) προς την Επιτροπή (6 Iουνίου 1996)

Θέμα: Παραβίαση των δικαιωμάτων των χριστιανικών μειονοτήτων στην Τουρκία

Στις 16 Φεβρουαρίου 1996, ο Επίτροπος Van den Broek απήντησε εξ ονόματος της Επιτροπής στη γραπτή ερώτηση 3660/95 ((ΕΕ C 112 της 17.04.1996, σελ. 57. )). Η Επιτροπή υπόσχετο να συλλέξει πληροφορίες μέσω της μόνιμης αντιπροσωπείας της Τουρκίας στις Βρυξέλλες, καθώς και μέσω της αντιπροσωπείας της στην Άγκυρα. Έχουν περάσει από τότε τρείς μήνες.

Μπορεί να ανακοινώσει η Επιτροπή ποιές πληροφορίες συνέλεξε σχετικά με τα προβλήματα που αντιμετωπίζουν στην Τουρκία οι διάφορες χριστιανικές μειονότητες;

Απάντηση του κ. Van den Broek, εξ ονόματος της Επιτροπής (4 Ιουλίου 1996)

Η Επιτροπή έλαβε εν τω μεταξύ ακριβέστερες πληροφορίες για το καθεστώς των χριστιανικών μειονοτήτων στην Τουρκία.

Πρόκειται για ένα πολυσύνθετο θέμα που πρέπει να εξετάζεται σε όλες του τις διαστάσεις, ενώ το σημαντικότερο είναι οι διεθνείς υποχρεώσεις που έχουν συναφθεί από τα κράτη που έχουν υπογράψει τη συνθήκη της Λωζάννης, το 1923 και, ιδιαίτερα, τα άρθρα 37-45 σχετικά με το καθεστώς των μειονοτήτων. Η Επιτροπή αναζήτησε επίσης όλες τις διαθέσιμες πληροφορίες, τόσο από τις τουρκικές αρχές, όσο και από εμπειρογνώμονες για το θέμα αυτό στην Τουρκία.

Η Επιτροπή έλαβε επίσης σχετικά με το θέμα αυτό, υπόμνημα που έγραψε ο καθηγητής Tekin Akillioglu του Πανεπιστημίου της Άγκυρας, που αποτελεί σύνοψη των θέσεων των τούρκων νομομαθών. Φαίνεται επίσης ότι η απόφαση του Ακυρωτικού Δικαστηρίου της Τουρκίας για το θέμα των δικαιωμάτων κληρονομίας των ελλήνων πολιτών όσον αφορά την ακίνητη περιουσία διαφωτίζει ιδιαίτερα το θέμα. Η Επιτροπή διαβιβάζει τα δύο αυτά έγγραφα απευθείας στα Αξιότιμα Μέλη του Κοινοβουλίου καθώς και στη γενική γραμματεία του Κοινοβουλίου.

Τέλος, η Επιτροπή αναφέρει ότι μέχρι σήμερα δεν έχει ακόμα λάβει επίσημη απάντηση από τις τουρκικές αρχές στα αιτήματά της για πληροφορίες σχετικά με τα δικαιώματα των χριστιανικών μειονοτήτων στην Τουρκία.
ΓΡΑΠΤΗ ΕΡΩΤΗΣΗ E-1759/96 υποβολή: Leen van der Waal (EDN) προς την Επιτροπή (3 Iουλίου 1996)

Θέμα: Παραβίαση των δικαιωμάτων θρησκευτικής μειονότητας στο Μαρόκο

Μέσω του Ευρωπαϊκού Ευαγγελικού Συνδέσμου έλαβα έκθεση της Οργανώσεως «Middle East Concern του Δεκεμβρίου 1995 όπου επισημαίνεται ότι αυξάνονται συνεχώς οι διώξεις εις βάρος προσήλυτων από τον ισλαμισμό στο χριστιανισμό, εκ μέρους των τοπικών αστυνομικών και δικαστικών αρχών στο Μαρόκο. Πρόκειται για αξιοσημείωτο γεγονός, δεδομένου ότι η ανεξιθρησκεία έχει θεσπιστεί στο σύνταγμα του Μαρόκο και το Μαρόκο έχει υπογράψει διάφορες διεθνείς συνθήκες για τα ανθρώπινα δικαιώματα. Φαίνεται επίσης ότι υπάρχει κάποια αντίφαση μεταξύ της πολιτικής των εθνικών αρχών που διέπεται από ανεκτικότητα και την εφαρμογή της από τις τοπικές αρχές.

1. Μπορεί να επιβεβαιώσει η Επιτροπή τις πληροφορίες της Middle East Concern σχετικά με τη θέση των θρησκευτικών μειονοτήτων και την αντίφαση μεταξύ της πολιτικής των εθνικών αρχών και των ενεργειών των τοπικών αρχών στο Μαρόκο.

2. Σε ποιά διαβήματα προτίθεται να προβεί η Επιτροπή όσον αφορά την εν λόγω κατάσταση, στο πλαίσιο της συμφωνίας σύνδεσης που ενέκρινε προσφάτως το Ευρωπαϊκό Κοινοβούλιο;

Απάντηση του κ. M. Marin, εξ ονόματος της Επιτροπής (26 Ιουλίου 1996)

1. Σύμφωνα με το Σύνταγμα του Μαρόκου (άρθρο 6), η μωαμεθανική θρησκεία είναι η θρησκεία του Κράτους που εγγυάται σε όλους ελεύθερη άσκηση των θρησκευτικών καθηκόντων.

Ωστόσο, σύμφωνα με τον ισλαμικό νόμο, απαγορεύεται αυστηρά στους Μουσουλμάνους ν'αλλάξουν θρησκεία. Εξάλλου, απαγορεύεται επίσης ένας ορισμένος τύπος προσηλυτισμού σύμφωνα με τον ποινικό κώδικα του Μαρόκου του 1962 (άρθρο 220, παράγραφος 2). Πράγματι, σημειώθηκαν κατά το παρελθόν πολλές περιπτώσεις μαροκινών πολιτών που καταδικάστηκαν γιατί ασπάστηκαν τη χριστιανική θρησκεία.

2. Ο σεβασμός των δικαιωμάτων του ανθρώπου και των δημοκρατικών αρχών απασχολεί σταθερά την Ευρωπαϊκή Ένωση.

Η διακήρυξη της Διάσκεψης της Βαρκελώνης, την οποία προσυπόγραψε το Μαρόκο, τονίζει ρητά την ανάληψη υποχρέωσης των εταίρων σχετικά με το θέμα αυτό.

Από την πλευρά της, η Επιτροπή, σε συντονισμό με τα κράτη μέλη, δεν θα παραλείψει να γνωστοποιήσει στις αρχές του Μαρόκου την ανησυχία της σχετικά με το σεβασμό των ανθρωπίνων δικαιωμάτων, ιδίως κατά τον πολιτικό διάλογο που πρόκειται να αρχίσει στο πλαίσιο της νέας συμφωνίας σύνδεσης, η οποία θα αρχίσει να ισχύει μόνον όταν κυρωθεί από το σύνολο των κρατών μελών.
ΓΡΑΠΤΗ ΕΡΩΤΗΣΗ E-1744/96 υποβολή: Cristiana Muscardini (NI) προς την Επιτροπή (3 Iουλίου 1996)

Θέμα: Eλευθέρωση της αγοράς τηλεπικοινωνιών

Οι τηλεπικοινωνίες είναι τομέας ζωτικής σημασίας για την οικονομική και κοινωνική ανάπτυξη των χωρών της Ένωσης υπό την προϋπόθεση ότι θα στηρίζονται από κανόνες που θα προστατεύουν τους νέους οικονομικούς παράγοντες από τους κατέχοντες δεσπόζουσα θέση δημοσίους αναδόχους.

Ζητείται από την Επιτροπή οδηγία ρυθμίζουσα τον πολύπλοκο αυτό τομέα και αποδίδουσα ιδιαίτερη προσοχή:

1. στην πρόσβαση και χρήση του δημοσίου δικτύου τηλεπικοινωνιών 7

2. στη συγκρότηση μιας Αρχής ανεξάρτητης και αυτόνομης που θα καθορίζει τη χρήση των ραδιοσυχνοτήτων, τους τεχνικούς κανόνες και περιορισμούς για τους παρόχους υπηρεσιών και θα ρυθμίζει τις ενδεχόμενες αντιδικίες μεταξύ των διαφόρων παραγόντων 7

3. στους τρόπους προσφοράς υπηρεσιών τηλεπικοινωνιών 7

4. στην επαναπώληση ικανότητας μετάδοσης 7

5. στον εμπιστευτικό χαρακτήρα των προσωπικών στοιχείων και επικοινωνιών 7

6. στην ελευθέρωση των τιμών θέτοντας μέγιστο όριο στο μέσο όρο των τιμών της Ευρωπαϊκής Ένωσης.

Απάντηση του κ. Bangemann εξ ονόματος της Επιτροπής (25 Ιουλίου 1996)

Η Επιτροπή συμμερίζεται τις απόψεις του Αξιότιμου Μέλους του Κοινοβουλίου όσον αφορά τη σημασία του τομέα των τηλεπικοινωνιών. Πράγματι, οι σχετικές απόψεις οδήγησαν στην ανάπτυξη της κοινοτικής πολιτικής τηλεπικοινωνιών που εγκαινιάστηκε με το πράσινο βιβλίο της Επιτροπής, το 1987, σχετικά με την ανάπτυξη της κοινής αγοράς τηλεπικοινωνιακών υπηρεσιών και εξοπλισμού ((COM (87) 290 τελικό. )). Η πολιτική αυτή είχε ως αποτέλεσμα ένα φιλόδοξο νομοθετικό πρόγραμμα για το άνοιγμα των τηλεπικοινωνιακών υπηρεσιών στον ανταγωνισμό, το οποίο κατέληξε στην ελευθέρωση, από 1ης Ιανουαρίου 1998, της δημόσιας φωνητικής τηλεφωνίας και των δικτύων, μέσω της οδηγίας της Επιτροπής 96/19/ΕΚ ((ΕΕ αριθ. L 74, 22.3.1996. )).

Εκ παραλλήλου, προτάθηκαν διατάξεις εναρμόνισης, γεγονός που είχε ως αποτέλεσμα την ανάπτυξη παροχής ανοικτού δικτύου βάσει της οδηγίας του Συμβουλίου 90/387/ΕΟΚ ((ΕΕ αριθ. L 192, 24.7.1990. )). Η σχετική νομοθεσία προβλέπει, μεταξύ άλλων, για την πρόσβαση στα δίκτυα επιχειρήσεων παροχής υπηρεσιών καθώς και για την υποχρεωτική παροχή μισθωμένων γραμμών βάσει ορισμένων, ελάχιστων, προτύπων.

Έχει επίσης υποβληθεί στο Συμβούλιο και στο Ευρωπαϊκό Κοινοβούλιο ειδική οδηγία για την προστασία των προσωπικών δεδομένων και της ιδιωτικότητας στα δίκτυα τηλεπικοινωνιών ((ΕΕ αριθ. C 200, 22.7.1994. )).

Μία από τις απαιτήσεις για την ανάπτυξη μιάς ανταγωνιστικής αγοράς τηλεπικοινωνιακών υπηρεσιών είναι η εγκαθίδρυση ανεξάρτητης αρχής σε κάθε κράτος μέλος. Η απαίτηση αυτή εισήχθη με την οδηγία της Επιτροπής 90/388/ΕΟΚ (3) και προωθείται περαιτέρω στην πρόταση της Επιτροπής για την προσαρμογή της νομοθεσίας του τηλεπικοινωνιακού τομέα στο ανταγωνιστικό περιβάλλον ((ΕΕ αριθ. C 62, 1.3.1996. )), η οποία εξετάζεται από το Συμβούλιο και το Ευρωπαϊκό Κοινοβούλιο.
ΓΡΑΠΤΗ ΕΡΩΤΗΣΗ E-1662/96 υποβολή: Jesϊs Cabezσn Alonso (PSE) και Juan Colino Salamanca (PSE) προς την Επιτροπή (24 Iουνίου 1996)

Θέμα: Ποσόστωση στην παραγωγή ζάχαρης

Σήμερα, η Ισπανία έχει μία ποσόστωση παραγωγής ζάχαρης της τάξης του ενός εκατομμυρίου τόννων.

Η κατανάλωση εκτιμάται περίπου στο 1.150.000 τόννους.

Κρίνει η Επιτροπή ότι είναι δυνατόν να αναθεωρηθεί η ποσόστωση παραγωγής ζάχαρης της Ισπανίας και να αυξηθεί κατά 50.000 τόννους;

Απάντηση του κ. Fischler εξ ονόματος της Επιτροπής (11 Ιουλίου 1996)

Οι ποσοστώσεις παραγωγής που εφαρμόζονται στη ζάχαρη και την ισογλυκόζη στην Ισπανία καθορίστηκαν κατά τη διάρκεια των διαπραγματεύσεων για την προσχώρηση το 1985 και έχουν έκτοτε υποστεί τακτικές αναθεωρήσεις, παράλληλα με αυτές που εφαρμόζονται σε άλλες παραγωγούς περιφέρειες της Κοινότητας.

Η τελευταία αναθεώρηση ολοκληρώθηκε τον Απρίλιο του 1995, όπου αποφασίστηκε η παράταση των ποσοστώσεων παραγωγής για έξι επιπλέον περιόδους εμπορίας, μέχρι τις 30 Ιουνίου 2001. Ο κανονισμός (ΕΚ) αριθ. 1101/95 ((ΕΕ αριθ. L 110 της 17.05.1995. )) του Συμβουλίου ορίζει ότι το σύστημα των ποσοστώσεων που θα εφαρμοστεί μετά την ημερομηνία αυτή θα προσδιοριστεί πριν από την 1η Ιανουαρίου 2001.

Η κατανάλωση δεν υπήρξε ποτέ κριτήριο για τον υπολογισμό των ποσοστώσεων παραγωγής στον τομέα της ζάχαρης. Η Ιταλία, η Ιρλανδία, η Πορτογαλία, η Φινλανδία και το Ηνωμένο Βασίλειο, όπως και η Ισπανία, είναι κράτη μέλη ελλειμματικά όσον αφορά τη ζάχαρη. Για όλα αυτά τα ελλειμματικά κράτη μέλη, καθορίζονται υψηλότερες παράγωγες εγγυημένες τιμές με στόχο την ενθάρρυνση των εμπορικών ροών ζάχαρης από τα πλεονασματικά κράτη μέλη.

Η Επιτροπή δεν θεωρεί, υπό τις παρούσες συνθήκες, δυνατή την αναθεώρηση των ποσοστώσεων παραγωγής για τη ζάχαρη στην Ισπανία.
ΓΡΑΠΤΗ ΕΡΩΤΗΣΗ E-1467/96 υποβολή: Hiltrud Breyer (V) προς την Επιτροπή (12 Iουνίου 1996)

Θέμα: Έρευνες στον τομέα της ετεροπλαστικής

1. Σε ποιό πλαίσιο, σε ποιές χώρες, σε ποιά ερευνητικά ιδρύματα, από ποιά θέση του προϋπολογισμού και σε ποιό ύψος ενισχύει η ΕΕ άμεσα και/ή έμμεσα έρευνες στον τομέα της ετεροπλαστικής;

2. Ποιοί είναι κατά τη γνώμη της Επιτροπής, οι κίνδυνοι της ετεροπλαστικής για την υγεία λόγω της μετάδοσης παθογόνων οργανισμών όπως βακτηριδίων και ιών;

3. Χρηματοδοτεί η Επιτροπή μελέτες επί των κινδύνων στο συγκεκριμένο τομέα ή γνωρίζει ερευνητικές μελέτες και σχέδια στην Κοινότητα σχετικά με τους πιθανούς κινδύνους της ετεροπλαστικής;

4. Δεν πιστεύει η Επιτροπή ότι η ετεροπλαστική δεν συνδέεται μόνον με βιολογικούς και ιατρικούς κινδύνους αλλά και με θεμελιώδεις αρχές ηθικού και δεοντολογικού χαρακτήρα, αρχές οι οποίες θα πρέπει να εξετασθούν πριν από τη συνέχιση των ερευνών;

Απάντηση της κας Cresson εξ ονόματος της Επιτροπής (16 Ioυλίου 1996)

Στο πλαίσιο του ερευνητικού προγράμματος για τη βιοϊατρική και την υγεία, κανένα πρόγραμμα έρευνας στην ετεροπλαστική μεταμόσχευση δεν διεξάγεται αυτή τη στιγμή. Προφανώς αυτό δεν αποκλείει τέτοιου είδους έρευνες στο μέλλον, δεδομένου ότι η ετεροπλαστική μεταμόσχευση περιλαμβάνεται στο πρόγραμμα εργασίας που αφορά την έρευνα στην βιοϊατρική ηθική.
ΓΡΑΠΤΗ ΕΡΩΤΗΣΗ P-2503/96 υποβολή: Stanislaw Tillich (PPE) προς την Επιτροπή (23 Σεπτεμβρίου 1996)

Θέμα: Διαφήμιση δημόσιου οργανισμού η οποία παραβιάζει τους κανόνες του ανταγωνισμού

Γνωρίζει η Επιτροπή ότι η επιχείρηση FERATEL Italia S.r.l. κατέθεσε προσφυγή κατά των δραστηριοτήτων της Tirol Werbung ή κατά της θυγατρικής της εταιρίας TIS G.m.b.H.; Στην προσφυγή αναφέρεται ότι οι δραστηριότητες της Tirol Werbung ή της TIS, που είναι δημόσιοι οργανισμοί, πρέπει να θεωρηθούν αντίθετες προς τους κανόνες του ανταγωνισμού και ότι παραβιάζουν τις σχετικές διατάξεις της Ε.Ε.

Μπορεί η Επιτροπή να αναφέρει σε ποιό στάδιο βρίσκεται η υπόθεση αυτή και να διευκρινίσει πότε θα ολοκληρωθεί η σχετική διαδικασία;

Απάντηση του κ. Van Miert εξ ονόματος της Επιτροπής (30 Σεπτεμβρίου 1996)

Η Επιτροπή, ελλείψει διευκρινήσεων που θα της επιτρέψουν να διεξαγάγει τις απαραίτητες έρευνες σχετικά με το εν λόγω πρόβλημα, αδυνατεί δυστυχώς να απαντήσει επί του παρόντος στην ερώτηση. Παρακαλεί, συνεπώς, το Αξιότιμο Μέλος του Κοινοβουλίου να διευκρινίσει περαιτέρω τη διατύπωση.
ΓΡΑΠΤΗ ΕΡΩΤΗΣΗ E-0965/96 υποβολή: Christine Oddy (PSE) προς την Επιτροπή (26 Απριλίου 1996)

Θέμα: Ευρωπαϊκά ιχθυϊκά αποθέματα

Έχει υπόψη της η Επιτροπή ότι τα Ηνωμένα Έθνη κατήργησαν τα πολύ μακριά συρόμενα δίκτυα (τα μακρύτερα από 2.5 χλμ), αλλά ορισμένες ευρωπαϊκές χώρες εξακολουθούν να τα χρησιμοποιούν;

Ποιές ενέργειες σκοπεύει να αναλάβει η Επιτροπή προκειμένου να προστατεύσει στο μέλλον τα ιχθυϊκά αποθέματα;

Απάντηση της κ. Bonino εξ ονόματος της Επιτροπής (25 Ιουνίου 1996)

Σύμφωνα με το άρθρο 9α του κανονισμού (ΕΟΚ) αριθ. 3094/86 ((Κανονισμός (ΕΟΚ) αριθ. 3094/86 του Συμβουλίου της 07.10.1986 (ΕΕ αριθ. L 288 της 11.10.1986), όπως τροποποιήθηκε τελευταία από τον κανονισμό (ΕΚ) αριθ. 3071/95 του Συμβουλίου της 22.12.1995 (ΕΕ αριθ. L 329 της 30.12.1995). )), επιτρέπεται μόνο η χρήση παρασυρόμενων διχτυών που δεν υπερβαίνουν τα 2,5 χιλιόμετρα συνολικού μήκους, εξαιρέσει στην περιοχή της Βαλτικής Θάλασσας όπου, σύμφωνα με τα μέτρα που αποφασίσθηκαν στο πλαίσιο της συμφωνίας επί της αλιείας και της διατήρησης των ζώντων πόρων της Βαλτικής Θάλασσας δύνανται να χρησιμοποιούνται δίχτυα μεγάλου μεγέθους για την αλιεία του σολομού υπό ορισμένους όρους.

Οι πρωτοβουλίες που ελήφθησαν από την Επιτροπή για να εξασφαλισθεί η τήρηση του ανωτέρω αναφερόμενου άρθρου, αναφέρονται στην έκθεση σχετικά με τη χρήση μεγάλων παρασυρόμενων διχτυών στο πλαίσιο της κοινής αλιευτικής πολιτικής το 1995 ((SEC (95) 2259 της 14.12.1995 )). Η Επιτροπή έλαβε για το 1996 μέτρα όμοια με τα μέτρα που αποφασίσθηκαν το 1995.

Γενικά, για τη διατήρηση των αλιευτικών πόρων, η Επιτροπή επρότεινε σύνολο μέτρων που καλύπτουν τόσο την προστασία του έμβριου ενάλιου πλούτου στο πλαίσιο των λεγόμενων τεχνικών μέτρων, τη μείωση των ποσοστών εκμετάλλευσης, ιδίως στο πλαίσιο της ΚΑΠ IV καθώς και την ενίσχυση των ελέγχων κυρίως μέσω δορυφόρων, ενώ όσον αφορά τα παρασυρόμενα δίχτυα, η Επιτροπή επρότεινε στο Συμβούλιο την απαγόρευση χρήσης τους εξ ολοκλήρου ((ΕΕ αριθ. C 118 της 29.04.1994 )), θέση που ακολούθησε το Κοινοβούλιο.
ΓΡΑΠΤΗ ΕΡΩΤΗΣΗ E-1674/96 υποβολή: Edith Mόller (V) προς την Επιτροπή (24 Iουνίου 1996)

Θέμα: Διαδικασία επιλογής προτάσεων για το ειδικό πρόγραμμα έρευνας στον τομέα της Στοχοθετημένης Κοινωνικο-οικονομικής Έρευνας (TSER) - Περιοχή ΙΙ - Έρευνα σχετικά με την εκπαίδευση και την κατάρτιση - Διαδικασία επιλογής 1995

Πόσες προτάσεις υπεβλήθησαν και πόσες ενεκρίθησαν; Ποιά είναι η αναλογία μεταξύ της ποιοτικής και της καθαρά ποσοτικής έρευνας στις εγκριθείσες προτάσεις;

Πιστεύει η Επιτροπή ότι πρέπει να δοθεί μεγαλύτερη προσοχή στην επαγγελματική εκπαίδευση των γυναικών στις χώρες της ΕΕ σύμφωνα με την αρχή της ισότητας των ευκαιριών; Πόσεις προτάσεις υπεβλήθησαν για έρευνα σε τομείς που αφορούν τις γυναίκες και πόσες ενεκρίθησαν; Πόσοι εξωτερικοί εμπειρογνώμονες που αξιολογούν τις προτάσεις διαθέτουν επαρκή εμπειρία σε θέματα έρευνας σχετικά με τις γυναίκες;

Έχουν εξαντληθεί οι πιστώσεις που διατέθηκαν για το 1995;

Ποιά μέτρα προτίθεται να λάβει η Επιτροπή για να διασφαλίσει ότι οι διαδικασίες λήψεως αποφάσεων κατά την επιλογή των προτάσεων για το 1996 θά είναι περισσότερο διαφανείς;

Απάντηση της κας Cresson εξ ονόματος της Επιτροπής (17 Ιουλίου 1996)

Για την εκτέλεση του τομέα ΙΙ - έρευνα για την κατάρτιση και εκπαίδευση - του στοχοθετημένου κοινωνικοοικονομικού ερευνητικού προγράμματος (TSER), η Επιτροπή παρέλαβε 195 αιτήσεις στο πλαίσιο της πρώτης πρόσκλησης υποβολής προτάσεων, του Μαρτίου 1995. Με βάση τους διαθέσιμους πόρους, επελέγησαν προς χρηματοδότηση 12 έργα. Δύο έργα αποβλέπουν στη δημιουργία βάσεων δεδομένων, βάσει της προτεραιότητας που εκφράστηκε στην απόφαση του Συμβουλίου 94/915/ΕΚ ((ΕΕ αριθ. L 361, 31.12.1994. )). Δεδομένου ότι κάθε έρευνα στηρίζεται, σε κάποιο βαθμό, σε δεδομένα ή σε άλλα εμπειρικώς ποσοσικοποιήσιμα ευρήματα, όλα τα έργα που χρηματοδοτήθηκαν μέχρι στιγμής περιλαμβάνουν ποσοστικά στοιχεία.

Η Επιτροπή συμφωνεί ότι η επαγγελματική κατάρτιση και εκπαίδευση των γυναικών πρέπει να τύχει ιδιαίτερης προσοχής. Πολλές από τις αιτήσεις διαλαμβάνουν ζητήματα ειδικού γυναικείου ενδιαφέροντος, όπως επίσης και τα έργα που επελέγησαν τελικά για χρηματοδότηση. Τριάντα ανεξάρτητοι εμπειρογνώμονες συμμετείχαν στη διαδικασία επιλογής. Η σύνθεση της εξ εμπειρογνωμόνων επιτροπής επιλογής εξασφάλισε πολυκλαδική εκπροσώπηση.

Οι διαθέσιμοι για δραστηριότητες στον τομέα ΙΙ του TSER πόροι του 1995 εξαντλήθηκαν πλήρως στο πλαίσιο της πρώτης πρόσκλησης υποβολής προτάσεων.

Καταβάλλονται προσπάθειες για να αυξηθεί περαιτέρω η διαφάνεια των διαδικασιών επιλογής, ιδίως αποσαφηνίζοντας και διαφοροποιώντας τα κριτήρια επιλογής.